b'\n_START_ARTICLE_\nVladarsko jabolko\n_START_PARAGRAPH_\nVladarsko jabolko (latinsko globus cruciger) je kr\xc5\xa1\xc4\x8dansko znamenje oz. simbol vladarske oblasti v obliki krogle, ki je bilo v uporabi predvsem v srednjem veku. Krogla predstavlja svet, ki mu vlada kr\xc5\xa1\xc4\x8danski Bog, katerega ponazarja kri\xc5\xbe na vrhu krogle. Bo\xc5\xbeja vladavina je dobesedno prenesena na zemeljskega vladarja (npr. cesarja ali kralja), v\xc4\x8dasih pa tudi na nebe\xc5\xa1ko bitje, kot je nadangel._NEWLINE_Vizualni simbolizem dr\xc5\xbeanja sveta v eni roki sicer izhaja iz antike, kot so npr. kovanci iz 4. stoletja v \xc4\x8dasu vladanja cesarja Konstantina I. Vladarsko jabolko se je v kr\xc5\xa1\xc4\x8danskih de\xc5\xbeelah verjetno pojavilo v zgodnjem 5. stoletju s \xc5\xa1irjenjem kr\xc5\xa1\xc4\x8danstva, in sicer na kovancih cesarja Arkadija v letih med 395 in 408 ter na kovancih cesarja Teodozija II. leta 423. Simbol je ostal priljubljen skozi celoten srednji vek v obliki kovancev, ikonografij in vladarskih insignijah oz. regalijah (med katere spada npr. tudi \xc5\xbeezlo). Tudi pape\xc5\xa1tvo, ki je imelo univerzalno kanonsko sodno oblast oz. jurisdikcijo in je bilo v srednjem veku tekmec s svetim rimskim cesarjem za vrhovno fevdalno oblast nad vsem katoli\xc5\xa1kimi vladarji, je za simbol oblasti uporabljalo pape\xc5\xa1ko tiaro (trojno krono), na vrhu katere je bila zemeljska krogla s kri\xc5\xbeem. Vladarsko jabolko je \xc5\xa1e dandanes prisotno v nekaterih monarhijah; npr. v Angliji simbolizira tako de\xc5\xbeelo kot tudi Anglikansko cerkev, ki sta pod za\xc5\xa1\xc4\x8dito in domeno kraljeve krone._NEWLINE_V primeru, ko je oseba, ki dr\xc5\xbei vladarsko jabolko, Jezus Kristus, je v ikonografiji zahodne umetnosti subjekt znan kot Salvator Mundi (\xc2\xbbRe\xc5\xa1itelj sveta\xc2\xab).'